Feriekortordning bestod selvom en betalingsregel blev opsagt - DI
DU ER HER: DI.DK > VI RÅDGIVER DIG > DIT PERSONALE > PERSONALEJURA > NYHEDER OM PERSONALEJURA > NYHEDER OM FERIE OG FRIDAGE > FERIEKORTORDNING BESTOD SELVOM EN BETALINGSREGEL BLEV OPSAGT
Feriekortordning gav virksomhederne en likviditetsfordel
En overenskomst havde i en lang årrække indeholdt en overenskomstbestemmelse om, at virksomheden ved ansættelsesophør havde ret til at lade midler vedrørende ikke-afholdt ferie blive i virksomheden, indtil ferien blev afholdt.
Dette indebar en betydelig likviditetsfordel for virksomhederne. Der var ved overenskomstbestemmelsen tale om en gængs feriekortordning svarende til tilsvarende ordninger på arbejdsmarkedet.
To aftaler: Feriekortordning og separat aftale om betaling
Sagen udsprang af, at der var tale om to forskellige aftaler: Selve feriekortordningen og en separat aftale om betaling. Den faglige voldgift skulle tage stilling til, om de to aftaler kunne opsiges hver for sig, eller om de skulle opsiges samtidigt.
Forskellige regler om opsigelse i de to aftaler
Da selve feriekortordningen var en del af overenskomsten, kunne ordningen alene opsiges sammen med overenskomsten.
I tillæg til feriekortordningen havde overenskomstparterne indgået en separat aftale om betaling af et årligt beløb for feriekortordningen. Denne aftale havde også eksisteret i en lang årrække og kunne efter dens ordlyd opsiges hvert år til en 1. januar (i modsætning til overenskomstens opsigelse pr. 1. marts typisk hvert 2. eller 3. år).
Afgørelse: Aftalerne kunne opsiges hver for sig
En faglig voldgift fandt, at de to aftaler skulle forstås i overensstemmelse med deres ordlyd, således at der kunne ske opsigelse af reglerne hver for sig.
Voldgiften fandt imidlertid også, at der består en sammenhæng mellem de to aftaler. Sammenhængen betyder, at rimelighedsbetragtninger og hensynet til gensidig loyalitetspligt mellem overenskomstparterne gør, at der i forbindelse med en overenskomstforhandling bør ske orientering om, at man påtænker at opsige betalingsaftalen.
Arbejdsgiversiden havde foretaget en sådan loyal orientering inden opsigelsen, og man fik derfor medhold i, at betalingsreglen kunne opsiges med aftalens opsigelsesvarsel.
Afgørelsen understreger, at opsigelsesbestemmelser i aftaler skal forstås i overensstemmelse med deres ordlyd, uanset at aftalen har en nær sammenhæng med andre aftaler.
Samtidig understreger afgørelsen, at der er en ret vidtgående underretningspligt over for den anden overenskomstpart, når en aftale har været gældende i en lang årrække, og den ene af overenskomstparterne ønsker at benytte retten til at opsige aftalen.
Nyheden er baseret på afgørelse FV2015.0049.
PUBLICERET: 11-11-2015 OPDATERET: 10-10-2016